Solbaren Dagiti Di Pagkikinnaawatan Babaen ti Ayat
“Salimetmetanyo ti talna iti nagbabaetan ti maysa ken maysa.”—MAR. 9:50.
KANTA: 39, 77
1, 2. Ania dagiti problema ti tao a nadakamat iti Genesis, ket apay a paginteresantayo daytoy?
ADDA kadi malagipmo a di pagkikinnaawatan a nairekord iti Biblia? Usigentayo ti sumagmamano nga umuna a kapitulo ti Genesis. Pinatay ni Cain ni Abel (Gen. 4:3-8); pinatay ni Lamec ti maysa nga agtutubo a lalaki gapu iti panangdanogna kenkuana (Gen. 4:23); nagririri met dagiti pastor ni Abraham (Abram) ken ni Lot (Gen. 13:5-7); inumsi ni Agar ni Sara (Sarai) isu a narurod ken Abraham (Gen. 16:3-6); kabusor ni Ismael ti amin ket bumusor kenkuana ti amin.—Gen. 16:12.
2 Apay a dinakamat ti Biblia dagitoy a di pagkikinnaawatan? Ti maysa a rason ket tapno maawatan dagiti imperpekto a tattao no apay a masapul a makikappiada. Ipakita met dayta no kasano a maaramidtayo daytoy. Magunggonaantayo no basaentayo dagiti salaysay ti Biblia maipapan kadagiti pudno a tattao a nangikagumaan a mangrisut kadagiti pudno a problema. Makasursurotayo iti resulta ti panagreggetda ket mayaplikartayo dagita iti dadduma a kasasaad a pakaipasanguantayo. Kinapudnona, makatulong amin dagitoy tapno maammuantayo no ania ti aramidentayo wenno saantayo nga aramiden no maipasangotayo kadagitoy.—Roma 15:4.
3. Ania dagiti mausig iti daytoy nga artikulo?
3 Mausig iti daytoy nga artikulo no apay a masapul a solbaren dagiti adipen ni Jehova dagiti di pagkikinnaawatan ken no kasano a maaramidda dayta. Mausig met dagiti prinsipio ti Biblia a makatulong kadakuada a mangsango kadagiti di pagkikinnaawatan ken mangtaginayon iti nasayaat a relasion iti padada a tao ken ni Jehova a Dios.
APAY A MASAPUL A RISUTEN DAGITI ADIPEN TI DIOS DAGITI DI PAGKIKINNAAWATAN?
4. Ania a kababalin ti nasaknap iti lubong, ket ania ti resultana?
4 Ni Satanas ti kangrunaan a makagapu iti panagririri ken saan a pagkikinnaawatan dagiti tattao. Idiay Eden, imbagana a tunggal indibidual mabalinna ken masapul nga ikeddengna no ania ti naimbag ken dakes, uray saanna nga ikabkabilangan ti Dios. (Gen. 3:1-5) Nalawag a makita ti resulta dayta a panagrasrason. Adu a tattao ken organisasion iti lubong ti mangar-aramid iti kaykayatda isu nga adu ti napannakkel, managimbubukodan, ken mannakikompetensia. No ipalubos ti maysa a maimpluensiaan iti dayta nga espiritu, arigna kankanunonganna ti imbaga ni Satanas a pagimbagan ti maysa no aramidenna ti kaykayatna, aniaman ti epektona iti sabsabali. Dayta a panagimbubukodan ket agturong iti riri. Nagsayaat a laglagipentayo a “ti tao a managunget manggutugot iti rinnupir, ket ti asinoman nga agannayas nga agpungtot aduan iti salungasing.”—Prov. 29:22.
5. Ania ti insuro ni Jesus nga aramiden dagiti tattao maipapan iti panangtaming kadagiti di pagkikinnaawatan?
5 Iti sabali a bangir, insuro ni Jesus dagiti tattao nga agbalinda a mannakikappia, uray no agparang a saan a pabor dayta iti pagayatanda. Iti Sermonna iti Bantay, nangipaay ni Jesus iti nagsayaat a balakad no kasano a tamingen dagiti tumaud a riri wenno di pagkikinnaawatan. Kas pagarigan, pinaregtana dagiti adalanna nga agbalinda a naalumamay, mannakikappia, ikkatenda dagiti pakaigapuan ti pungtot, dagus a risutenda ti di pagkikinnaawatan, ken ayatenda dagiti kabusorda.—Mat. 5:5, 9, 22, 25, 44.
6, 7. (a) Apay a nagpateg a mataming a dagus dagiti personal a di pagkikinnaawatan? (b) Ania dagiti masapul nga isaludsod ti amin nga adipen ni Jehova?
6 Ti panagreggettayo nga agserbi iti Dios babaen ti panagkararag, pannakigimong, panangasaba, ken dadduma pay a pamay-an ti panagdayaw ket awan mamaayna no saantayo a makikappia. (Mar. 11:25) Saantayo nga agbalin a gayyem ti Dios no saantayo a sisasagana a pakawanen ti kamali ti sabsabali.—Basaen ti Lucas 11:4; Efeso 4:32.
7 Masapul a panunoten a naimbag ti tunggal Kristiano ken agbalin a napudno maipapan iti panagbalin a manangpakawan ken pannakaadda iti nasayaat a relasion iti sabsabali. Talaga kadi a pakpakawanem dagiti kapammatiam? Naragsakka kadi a makilangen kadakuada? Namnamaen ni Jehova nga agbalin a manangpakawan dagiti adipenna. No ibaga ti konsiensiam nga adda masapul a parang-ayem iti daytoy a banag, ikararagmo a tulongannaka ni Jehova a mangaramid iti dayta! Denggen ken sungbatan ti Amatayo idiay langit dagita a napakumbaba a kararag.—1 Juan 5:14, 15.
KABAELAM KADI A PALABSEN TI KAMALI?
8, 9. Ania ti masapul nga aramidentayo no nasairtayo?
8 Gapu ta imperpekto ti amin a tattao, sigurado nga addanto makaibaga wenno makaaramid iti pakasaktam. Saan a maliklikan dayta. (Ecl. 7:20; Mat. 18:7) Ania ti aramidem? Kitaem ti napasamak iti daytoy a situasion: Iti maysa nga okasion nga inatenderan ti sumagmamano a Saksi, kinablaawan ti maysa a kabsat a babai ti dua a kakabsat a lallaki. Impagarup ti maysa kadakuada a saan a maitutop ti panangkablaawna. Idi nakapanawen ti kabsat a babai, rinugian a dinillaw ti nasaktan a kabsat a lalaki ti kabsat a babai gapu iti imbagana. Ngem impalagip ti sabali a kabsat a lalaki a matalek nga agserserbi ken Jehova ti kabsat a babai iti laksid ti narigat a kasasaad iti 40 a tawen ken masiguradona nga awan ti dakes a panggepna. Pinampanunot dayta ti nasair a kabsat, ket kinunana, “Hustoka.” Gapuna, saanen a dimmakkel ti isyu.
9 Ania ti ipakita daytoy a kapadasan? Agdepende kenka no ipalubosmo a ti reaksionmo kadagiti situasion ti mangpataud iti di pagkikinnaawatan. Ti naayat a tao palabsenna dagiti babassit a kamali. (Basaen ti Proverbio 10:12; 1 Pedro 4:8.) Ibilang ni Jehova a “kinapintas” iti biangmo no ‘palabsem ti salungasing.’ (Prov. 19:11; Ecl. 7:9) Gapuna, ti umuna nga isaludsodmo iti bagim no pagarupmo a saan a naimbag wenno awanan respeto ti panangtratoda kenka ket: ‘Mabalin kadi a palabsek lattan? Masapul kadi a pagbalinek nga isyu daytoy?’
10. (a) Idi damo, ania ti reaksion ti maysa a kabsat iti negatibo a komento maipapan kenkuana? (b) Ania a balakad ti Biblia ti nakatulong iti kabsat nga agtalinaed a kalmado?
10 Saan a nalaka a palabsen dagiti negatibo a komento. Alaentayo a pagarigan ti payunir nga awagantayo iti Lucy. Adda dagiti nagkomento iti negatibo iti ministeriona ken iti panangusarna iti tiempona. Nasaktan ni Lucy isu a nagpabalakad kadagiti natataengan a kakabsat a lallaki. Kinunana: “Nakatulong kaniak dagiti naibatay iti Biblia a balakadda tapno agtalinaed ti umiso a panangmatmatko iti opinion ti sabsabali ken ipamaysak ti kapatgan—ni Jehova.” Naparegta ni Lucy iti panangbasana iti Mateo 6:1-4. (Basaen.) Impalagip dayta a teksto kenkuana a ti panangparagsak ken Jehova ti masapul a kalatna. Kinunana: “Uray no negatibo ti komento ti dadduma iti ar-aramidek, naragsakak latta ta ammok nga ar-aramidek ti amin a kabaelak tapno maparagsakko ni Jehova.” Gapuna, inkeddeng ni Lucy a palabasen lattan dagiti negatibo a komento.
NO SAANMO A MAPALABAS TI KAMALI
11, 12. (a) Ania ti aramiden ti maysa a Kristiano no mariknana a ti kabsatna ket “addaan iti maysa a banag a maibusor” kenkuana? (b) Ania ti masursurotayo iti panangtaming ni Abraham iti maysa a problema? (Kitaen ti ladawan iti rugi ti artikulo.)
11 “Maitibkoltayo amin iti adu a daras.” (Sant. 3:2) No kas pagarigan ta naammuam a nasaktan ti maysa a kabsat gapu iti imbagam wenno inaramidmo, ania ti masapul nga aramidem? Kinuna ni Jesus: “No . . . ip-ipanmo ti sagutmo iti altar ket sadiay malagipmo a ti kabsatmo addaan iti maysa a banag a maibusor kenka, panawam ti sagutmo sadiay sanguanan ti altar, ket mapanka; umuna a makikappiaka ken kabsatmo, ket kalpasanna, inton nakasublikan, idatonmo ti sagutmo.” (Mat. 5:23, 24) Maitunos iti balakad ni Jesus, kasaritam ti kabsatmo. Laglagipem no ania koma ti panggepmo. Saan a tapno ibagam nga adda met basolna no di ket tapno bigbigem ti kamalim ken makikappia. Ti pannakikappia kadagiti kapammatiantayo ti kapatgan iti amin.
12 Nadakamat iti rugi ti maysa a salaysay ti Biblia no kasano a sitatalna a sinolbar dagiti adipen ti Dios ti maysa nga isyu a mabalin koma a pakaigapuan ti panagsisina. Maipapan dayta kada Abraham ken ti kaanakanna a ni Lot. Agpada nga addaanda kadagiti taraken, ken agparang a nagaapa dagiti pastorda gapu iti pagpaaraban. Tapno maawan ti tension, pinagpili ni Abraham ni Lot no sadino ti kayatna a pagnaedan ti sangakabbalayanna. (Gen. 13:1, 2, 5-9) Talaga a nagsayaat dayta nga ulidan! Impangpangruna ni Abraham ti kappia, saan a ti kayatna. Nalugi kadi ni Abraham gapu iti panagpabus-oyna? Saan. Kalpasan dayta a pasamak, inkari ni Jehova ken Abraham ti aglaplapusanan a bendision. (Gen. 13:14-17) Saan nga ipalubos ti Dios a naan-anay a malugi dagiti adipenna gapu iti panagtignayda maitunos kadagiti prinsipiona ken iti panangrisutda kadagiti di pagkikinnaawatan babaen ti ayat. [1]
13. Ania ti reaksion ti maysa a manangaywan iti makasair a sasao, ket ania ti maadaltayo iti ulidanna?
13 Usigentayo ti maysa a kapadasan iti kaaldawantayo. Idi tinawagan ti kabbaro a nadutokan a manangaywan iti maysa a departamento ti kombension ti maysa a kabsat a lalaki no mabalin nga agboluntario, makasair ti sungbat ti kabsat ken pinutedna lattan ti saritaanda iti telepono. Nasakit pay laeng ti nakemna iti dati a manangaywan gapu iti pannakilangenna kenkuana. Pinalabas ti kabbaro a manangaywan ti panagpungtot ti kabsat, ngem saanna met a binaybay-an lattan dayta. Kalpasan ti maysa nga oras, timmawag manen ti manangaywan ket imbagana a nasaysayaat no agkitada tapno masolbarda ti problema. Kalpasan ti makalawas, nagkitada iti Kingdom Hall. Idi nakapagkararagdan, maysa nga oras a nagtungtongda, ket imbaga ti kabsat ti dasigna. Kalpasan a dimngeg a naimbag ti manangaywan, nangipaay kadagiti balakad manipud iti Biblia ket sitatalna a narisutda ti problema. Idi agangay, nagboluntario ti kabsat iti kombension ken agyamyaman ta nasayaat ken kalmado ti pannakisarita ti manangaywan kenkuana.
RUMBENG KADI NGA IRAMANMO DAGITI PANGLAKAYEN?
14, 15. (a) Kaano a rumbeng a mayaplikar ti balakad iti Mateo 18:15-17? (b) Ania ti tallo nga addang a dinakamat ni Jesus, ken ania koma ti panggeptayo no aramidentayo dagita?
14 Kaaduan a di pagkikinnaawatan dagiti Kristiano ket mabalin ken masapul koma a tamingen iti pribado dagiti karaman nga indibidual. Nupay kasta, imbaga ni Jesus nga adda dagiti situasion a kasapulan nga iraman ti kongregasion. (Basaen ti Mateo 18:15-17.) Ania ti mabalin a resultana no ti nakabasol ket saan a dumngeg iti kabsatna, kadagiti saksi, ken iti kongregasion? Masapul a maibilang “kas maysa a tao dagiti nasion ken kas maysa nga agsingsingir iti buis.” Ita, maikunatayo a masapul a mailaksid. Ipakita ti kinaserioso daytoy nga addang a ti “basol” ket saan a simple a di pagkikinnaawatan. Imbes ketdi, dayta ket (1) basol a mabalin a risuten dagiti indibidual a karaman ngem dayta met ket (2) basol a nakaro unay nga umdas a pakailaksidan no saan a marisut. Mabalin a ramanen dagita a basol ti panagsuitik wenno panangdadael iti reputasion ti maysa a tao babaen ti panangpardaya. Dagiti tallo nga addang a dinakamat ni Jesus ket agaplikar laeng no adda dagitoy a kasasaad. Saan a karaman ti basol kas iti pannakikamalala, homoseksualidad, apostasia, idolatria, wenno dadduma pay a nadagsen a basol a masapul a tamingen dagiti panglakayen.
15 Ti panggep ti balakad ni Jesus ket tapno matulongan ti kabsat babaen ti ayat. (Mat. 18:12-14) Umuna, masapul nga ikagumaan a risuten ti parikut a saan a mangiraman iti sabali a tao. No kasapulan, mabalin a maulit-ulit a kasaritam ti nakabasol. No saan a marisut ti parikut, kasaritam ti nakabasol iti sango dagiti nakasaksi iti basol wenno dadduma a mabalin a makatulong a mangikeddeng no adda naaramid a basol. No marisutmo ti parikut babaen ti tulongda, “nagun-odmo ni kabsatmo.” Maibaga laeng dayta kadagiti panglakayen no saan a narisut ti parikut kalpasan ti maulit-ulit a panangikagumaan a matulongan ti nakabasol.
16. Apay a praktikal ken naayat ti panangsurot iti balakad ni Jesus?
16 Manmano laeng ti kasasaad a masapul a mayaplikar ti tallo nga addang a nadakamat iti Mateo 18:15-17. Makaparegta dayta ta kaipapananna a marisuten ti parikut sakbay pay a masapul a mailaksid ti saan nga agbabbabawi a nakabasol iti kongregasion. Masansan a mabigbig ti nakabasol ti kamalina ket ilintegna dayta. Mabalin a makita ti napasaktan a tao nga awanen ti rasonna tapno agbirok iti kamali ket mabalin a pilienna a pakawanen ti nakabasol. Aniaman ti situasion, ipakita dagiti sasao ni Jesus a saan a dagus a makiraman ti kongregasion kadagiti di pagkikinnaawatan. Makiraman laeng dagiti panglakayen no naaramiden ti umuna a dua nga addang ken no adda nalagda a pangibatayan a mangpaneknek iti talaga a napasamak.
17. Ania dagiti bendision a tagiragsakentayo no makikappiatayo iti sabsabali?
17 Agingga nga adda pay laeng daytoy a sistema ti bambanag, imperpekto latta dagiti tattao ken agtultuloy a masaktanda ti sabsabali. Umiso ti insurat ni adalan a Santiago: “No ti asinoman saan a maitibkol iti sao, daytoy ket perpekto a tao, a kabaelanna met a ngedngedan ti intero a bagina.” (Sant. 3:2) Tapno marisut dagiti di pagkikinnaawatan, masapul a sapulentayo ti kappia, ket surotentayo dayta. (Sal. 34:14) Kas mannakikappia, matagiragsaktayo ti nasayaat a relasion kadagiti kapammatiantayo ken maadda ti panagkaykaysa iti kongregasion. (Sal. 133:1-3) Kangrunaanna, maaddaantayo iti nasayaat a relasion ken Jehova, “ti Dios a mangipaay iti talna.” (Roma 15:33) Dagita a bendision ti magun-odan dagiti mangsolbar kadagiti di pagkikinnaawatan babaen ti ayat.
^ [1] (parapo 12) Dagitoy ti dadduma kadagiti sitatalna a nangrisut kadagiti problema: Ni Jacob, ken Esau (Gen. 27:41-45; 33:1-11); ni Jose, kadagiti kakabsatna (Gen. 45:1-15); ken ni Gideon, kadagiti Efraimita. (Uk. 8:1-3) Mabalin nga adda pay mapanunotmo a sabali a pagarigan a nairekord iti Biblia.
ilo_Latn ilo_Latn hau_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn